A BIZOTTSÁG HATÁROZATA
(2005. február 2.)
egyes állati eredetű termékeket tartalmazó szállítmányok közösségi vámraktárakban történő elhelyezésére és tárolásuk időtartamára vonatkozó átmeneti rendelkezések megállapításáról
(az értesítés a B(2005) 192. számú dokumentummal történt)
(EGT vonatkozású szöveg)
(2005/93/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 13. cikke (3) bekezdésére,
mivel:
(1)
A 2002/99/EK irányelv előírja, hogy a tagállamoknak intézkedéseket kell tenniük annak biztosítása érdekében, hogy 2005. január 1-jétől az emberi fogyasztásra szánt állati eredetű termékek harmadik országokból történő behozatalára csak akkor kerülhessen sor, amennyiben e termékek megfelelnek az azon irányelvben lefektetett szabályoknak.
(2)
A harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelv (2) követelményeket állapít meg harmadik országból érkező, egyes állati eredetű termékeket tartalmazó szállítmányok állat-egészségügyi ellenőrzésére vonatkozóan, és többek között előírja azon termékek vámraktárakban történő elhelyezését, amelyek nem felelnek meg a közösségi állat-egészségügyi behozatali feltételeknek.
(3)
A 2002/99/EK irányelv előírja továbbá állat-egészségügyi szabályok és bizonyítványok bevezetését közvetlen árutovábbítás esetén vagy a raktározást követően. Ennek megfelelően a 79/542/EGK tanácsi határozat (3), valamint a 94/984/EK (4), 97/221/EK (5), 2000/572/EK (6), 2000/585/EK (7), 2000/609/EK (8), 2003/779/EK (9) és a 2004/438/EK (10) bizottsági határozatok (a továbbiakban: a vonatkozó közösségi jogi aktusok) tartalmazzák e szabályokat és bizonyítványokat az emberi fogyasztásra szánt húst - ideértve a vad- és baromfihúst is - és húsipari termékeket, húskészítményeket, tejet és tejtermékeket tartalmazó, harmadik országba irányuló vagy határokat átszelő tengeri közlekedési eszközöket ellátó szállítmányok vonatkozásában közvetlen árutovábbítás esetén vagy a raktározást követően.
(4)
Így tehát állati eredetű termékeket tartalmazó, vámraktárban tárolt azon szállítmányokat, amelyek 2005. január 1-je előtt érkeztek a Közösségbe, és amelyek nem felelnek meg a vonatkozó közösségi jogi aktusoknak, harmonizálva és átláthatóan kell kezelni annak elkerülése érdekében, hogy az érintett vállalkozásoknak szükségtelen problémákkal kelljen szembenézniük, miközben biztosítani kell, hogy e termékeknek a Közösségben való tartására végleges határidő legyen megállapítva.
(5)
Így tehát egy 12 hónapos átmeneti időszakot kell megállapítani annak érdekében, hogy a vállalkozások a 2005. január 1-je előtt vámraktárakban elhelyezett ilyen termékekről intézkedhessenek.
(6)
Biztosítani kell, hogy 2006. január 1-jétől azokat a termékeket, amelyeket továbbra is közösségi vámraktárakban tárolnak, és amelyek nem felelnek meg a vonatkozó közösségi jogi aktusoknak, az illetékes hatóság felügyelete alatt megsemmisítsék. Az ilyen megsemmisítés valamennyi költsége a szállítmány tulajdonosát terheli.
(7)
Állat-egészségügyi okokból e határozatot 2005. január 1-jétől kell alkalmazni.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
2005. december 31-ig a 79/542/EGK, 94/984/EK, 97/221/EK, 2000/572/EK, 2000/585/EK, 2000/609/EK, 2003/779/EK és a 2004/438/EK határozat hatálya alá tartozó termékeket tartalmazó szállítmányok, amelyeket a 97/78/EK irányelv 12. cikke (4) bekezdésének b) pontja értelmében engedélyezett vámraktárakba 2005. január 1-je előtt helyeztek el, elhagyhatják a vámraktárt annak érdekében, hogy azokat a 97/78/EK irányelv 12. cikkének (8) bekezdése vagy 13. cikke (2) bekezdésének a) pontja szerint részben vagy egészben a rendeltetési helyükre szállítsák anélkül, hogy a vonatkozó közösségi jogi aktusokban előírt állat-egészségügyi bizonyítvánnyal ellátták volna őket.
2. cikk
2006. január 1-jétől azokat az 1. cikkben említett szállítmányokat, amelyek továbbra is vámraktárakban maradtak, az illetékes hatóság felügyelete alatt meg kell semmisíteni.
Az ilyen megsemmisítés valamennyi költsége a szállítmány tulajdonosát terheli.
3. cikk
Ezt a határozatot az értesítés napjától kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2005. február 2-án.